**Eurofondy: Malé obce môžu zabudnúť na rozvoj**

**Žiadna participácia, pripravuje sa centralizácia zdrojov a moci**

**Národná sieť miestnych akčných skupín SR rozhodne nesúhlasí s navrhovaným rozdelením európskych zdrojov v nadchádzajúcom programovom období 2021-2027. Systém, ktorý navrhuje Ministerstvo investícií, regionálneho rozvoja a informatizácie (MIRRI) SR doslova pochová rozvoj vidieka.**

Slovensko má na nové programové obdobie v Operačnom programe (OP) Slovensko takmer 13 miliárd eur. Zo záverov minulotýždňového stretnutia na MIRRI vyplýva, že miestne akčné skupiny, ktoré majú byť katalyzátorom rozvoja vidieka, nedostanú z tohto operačného programu ani jedno euro. Z 13 miliárd eur plánuje drvivú väčšinu použiť na veľké projekty a približne jednu desatinu posunúť ďalej. Sumu 1,4 miliardy eur MIRRI vyčlení natzv. integrované územné investície v rozhodovacej pôsobnosti vyšších územných celkov a na UMR (udržateľný mestský rozvoj).

**Žiadny rozvoj vidieka nás nečaká**

*„Vzhľadom na vyhlásenia MIRRI SR o tom, že ide o najväčšiu reformu v čerpaní eurofondov, považujem prerozdelenie financií v rámci OP Slovensko za výsmech. Drvivú väčšinu finančných prostriedkov z EÚ si ministerstvo nechalo a plánuje ich použiť na veľké projekty a tak veľmi kritizované dopytovo orientované projekty, ktoré sú menej efektívne a poskytujú najväčší priestor na korupciu. Krajom a mestským územiam dali možnosť rozhodovať o omrvinkách a na miestny rozvoj, ktorý sa nedá robiť z úrovne krajov, nemysleli vôbec,“* neskrýva rozhorčenie Miroslava Vargová z MAS MALOHONT v Banskobystrickom kraji.

Podľa Moniky Slížikovej z MAS Tekov-Hont (Nitriansky kraj) je rozvoj slovenského vidieka úplne zastavený: „*Slovensko má 2 700 miest a obcí, z toho 1 900 má menej ako 1 000 obyvateľov. Tieto obce na svoj rozvoj v ďalšom programovacom období nedostanú nič, pretože miestne akčné skupiny z OP Slovensko úplne vypadli. Obce môžu využiť ešte Program rozvoja vidieka. Tam je však pre budúce obdobie alokovaných 150 miliónov eur, o 50 miliónov menej ako v končiacom období. Znamená to, že malé obce si rozvoj infraštruktúry budú musieť zafinancovať len zo svojich peňazí. Z európskych fondov na Slovensku nedostanú nič.“*

**Ide o centralizáciu zdrojov**

Podľa miestnych akčných skupín Slovensko nečaká žiadna efektívna diverzifikovaná podpora celého Slovenska. Hoci ministerstvo veľkolepo rozpráva o participácii a prístupe zdola nahor, v skutočnosti ide o centralizáciu zdrojov. To bude mať podľa zástupcov MAS fatálne dôsledky na vidiecke územia a tým vlastne na celé Slovensko. *„Vidiek má právo na komplexný a plne financovaný rozvoj. Metóda LEADER, jeden z najúčinnejších európskych nástrojov na podporu integrovaného rozvoja vidieka, ktorý si v tomto roku pripomína 30 rokov, dostal na Slovensku krásny darček – nula eur na rozvoj vidieka. To je definitívne pochovanie multifondu a celého regionálneho rozvoja na Slovensku,“* reaguje Daniela Bednárová z MAS TOPOĽA v Prešovskom kraji.

Zástupcova MAS upozorňujú, že roky počúvajú vyhlásenia každej vlády o podpore regiónov a vidieka, realita je však iná. Ako zdôrazňuje Monika Slížiková, *„teraz nám ministerstvo v praxi ukázalo, ako si podporu vidieka predstavuje. Skúsim to ukázať na príklade z Nitrianskeho kraja. Pre náš kraj je (na 7 rokov!) vyčlenených 133 miliónov eur, z toho 40 miliónov eur pre UMR Nitra (mesto Nitra a okolie) a 93 miliónov je vyčlenených pre Nitriansky samosprávny kraj (NSK). V praxi to znamená, že UMR Nitra bude môcť prerozdeliť cca 400 eur/obyvateľa a NSK pre vidiek len 163 eur/obyvateľa. Sú to peniaze určené na komunálne aktivity – od budovania vodovodov, kanalizácií, komunikácií, regionálneho školstva, sociálnych služieb, odpadového hospodárstva až po cestovný ruch. Len sa pozrime na realitu: V Nitrianskom kraji nemá vodovod 38 obcí a na dobudovanie je potrebných okolo 50 miliónov eur.“*

**Slovensko v EÚ cúva**

Podobne situáciu hodnotí Lukáš Pavlech z MAS Holeška v Trnavskom kraji: *„Alokácie, s ktorými počíta ministerstvo pre vyššie územné celky a UMR, sú úplne smiešne. To snáď nemyslia vážne, že toto má byť podpora vidieka. Slovensko je prvá krajina, ktorá v Európskej únii ide v spôsobe prerozdeľovania fondových prostriedkov nie dopredu, ale doslova cúva.“*

Miestne akčné skupiny vznikli ako nástroj na implementáciu metódy LEADER pri rozvoji vidieka. Medzi jej základné princípy patrí prístup „zdola nahor“. Znamená to, že nedochádza k direktívnemu centrálnemu riadeniu, zásadná vízia a rozhodnutia vznikajú na lokálnej úrovni a realizujú ich miestni ľudia. *„Dlhodobo požadujeme diskusiu k témam implementačného mechanizmu, a to najmä využitia nástroja CLLD s financovaním z viacerých fondov, ale ministerstvo vôbec nemá záujem s nami diskutovať. Najhoršie je, že v okolitých krajinách to funguje.* *Rozhodnutie o monofondovom riešení rozvoja vidieka je návrat späť o desať rokov a ide proti trendom v EÚ. Podľa oficiálneho stanoviska Výboru regiónov by sa malo vo všetkých regiónoch EÚ stať povinným využívanie miestneho rozvoja vedeného komunitou financované z viacerých zdrojov, tzv. multifond. Slovensko to však nerešpektuje,“* pripomína predseda NS MAS Štefan Škultéty a dodáva: *„Avizované zámery zastavia miestny rozvoj a vidiek na Slovensku značne utrpí.“*

\*\*\*

*Veronika Fitzeková*

*4. októbra 2021*